लकाँ और बार्थ को समझें तो दुनिया में मनुष्य भाषा की दया पर है और सब कुछ को अर्थ देने के लिए भाषा ज़रूरी है। आखिर अर्थ कहाँ रहता है ! भाषा में । अगर यह दुनिया मर्दों की दुनिया है, जो कि है, तो निश्चित रूप से भाषा उसके अस्तित्व को व्यवस्थित तरीके से बनाए रखकर आगे की पीढियों तक जारी रखती है। और जैसे भाषा प्राकृतिक नहीं है और यादृच्छिक है, माने भाषा यदि गढ़ंत है, जो कि है,तब भाषिक निर्मितियों को चुनौती दी जा सकती है/ दी जानी चाहिए ताकि भाषा रूपी लोहे की दीवार को नहीं भी फोड़ा जा सके तो उसके-इधर-उधर फलांगा जा सके और अलग्योझा से उपजी हेजीमनी टूटे। भाषा और साहित्य की लैंगिक निर्मिति की समझ मेरी वोलस्टनक्राफ्ट, वर्जीनिया वूल्फ और सीमोन से होती हुई अमरीका में 1960-70 के दशक में फले-फूले 'स्त्रीवादी कविता आंदोलन' के बाद फ्रेंच स्त्रीवादियों या कहें उत्तर-स्त्रीवाद में एक व्यवस्थित स्त्रीवादी आलोचना तक जाती है। समाज और साहित्य का, जीवन और कविता का स्त्रीवादी पाठ साथ-साथ बनता है। इस दृष्टि से अनामिका की कविता इस मिथ को तोड़ती है कि भाषा 'न्यूटर' होती है, कि न वह स्त्री-भाषा होती है न पुरुष-भाषा, कि वह कोई अ-यौनिक निर्जीव वस्तु है, कि भाषा की कोई देह नहीं होती और उस देह का कोई 'सेक्स' नहीं होता, कि वह लाठी है जो किसी को भी ताकत से गुलाम बना सकती है- भैंस ही नहीं बैल भी! और इस तरह अनामिका की कविता एक्रीचर फेमिनाइन (स्त्री लेखन) और फेमिनिस्ट राइटिंग (स्त्रीवादी लेखन) के स्तरों पर एकसाथ भीतर-बाहर की यात्रा है।